Fjárfestingafélagið 105 Miðborg hefur sagt upp samningi sínum við verktakafyrirtækið ÍAV vegna uppbyggingar á Kirkjusandi í Reykjavík. Framkvæmdirnar eru langt komnar. Annar verktaki hefur verið ráðinn til að ljúka við verkið.
Morgunblaðið greindi frá þessu í morgun. ÍAV hefur þegar byggt tvö fjölbýlishús og búið er að steypa upp ríflega 7.000 fermetra skrifstofuhúsnæði á Kirkjusandi. Samkvæmt heimildum Morgunblaðsins bera verkkaupar fyrir sig að miklar tafir hafi orðið á framkvæmdum og að gallar hafi verið á húsbyggingunum. Er því haldið fram að gengið verði á verktryggingu verktakans hjá tryggingafélaginu VÍS vegna þessa. VÍS segir óvíst að skilyrði þess séu uppfyllt. Sigurður Ragnarsson forstjóri ÍAV, vildi ekki veita viðtal vegna málsins að svo stöddu en segir að fyrirtækið ætli að bregðast við. 105 Miðborg er hluti af Íslandssjóðum sem eru í eigu Íslandsbanka. Í tilkynningu frá bankanum til fréttastofu kemur fram að búið sé að semja við annan verktaka um að ljúka framkvæmdunum.